CELEX: 52014XG1205(01)
Language: sk
Date: 2014-12-05 00:00:00
Title: Závery Rady a zástupcov vlád členských štátov zasadajúcich v Rade o športe ako hnacom motore inovácie a hospodárskeho rastu

5.12.2014   
            
            
               SK
            
            
               Úradný vestník Európskej únie
            
            
               C 436/2
            
         Závery Rady a zástupcov vlád členských štátov zasadajúcich v Rade o športe ako hnacom motore inovácie a hospodárskeho rastu
   (2014/C 436/02)
   RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV,
   I.   PRIPOMÍNAJÚC, ŽE
   
            
               1.
            
            
               V záveroch Rady z 26. novembra 2013 o príspevku športu k hospodárstvu EÚ, najmä pokiaľ ide o riešenie nezamestnanosti mladých ľudí a sociálne začlenenie, sa uznal potenciál športu v oblasti vytvárania pracovných miest a podpory miestneho hospodárskeho rozvoja, ako aj účinky presahovania na ďalšie sektory (1).
            
         
            
               2.
            
            
               Rada 21. mája 2014 prijala druhý pracovný plán EÚ pre šport na roky 2014 – 2017, v ktorom sa vyzdvihol dôležitý príspevok športu pri plnení celkových cieľov stratégie Európa 2020, vzhľadom na veľký potenciál tohto odvetvia prispievať k inteligentnému, udržateľnému a inkluzívnemu rastu a vytváraniu nových pracovných miest, pričom na tento účel sa doň ako jedna z jeho prioritných oblastí zahrnul hospodársky prínos športu a inovácie (2).
            
         
            
               3.
            
            
               Šport predstavuje pre Európsku úniu veľmi dôležitý hospodársky sektor, ktorý dosahuje 1,76 % hrubej pridanej hodnoty EÚ (GVA) (3), s porovnateľným podielom v národných hospodárstvach, aký majú poľnohospodárstvo, lesníctvo a rybárstvo spolu. Okrem týchto priamych účinkov sa nepriamo prostredníctvom multiplikačných účinkov generuje podiel 1,22 % hrubej pridanej hodnoty EÚ. Čo sa týka pracovného trhu, zamestnanosť súvisiaca so športom predstavuje 2,12 % celkovej zamestnanosti v EÚ. Hospodárske činnosti spojené so športovým sektorom sa navyše počas hospodárskej krízy ukázali ako mimoriadne odolné (4).
            
         II.   BERÚC DO ÚVAHY, ŽE
   
            
               4.
            
            
               Šport – najväčšie mimovládne hnutie v Európe – je dôležitým hnacím motorom inovácie. Prostredníctvom neodmysliteľnej motivácie, ktorá tkvie v jeho samotnej podstate a je podporovaná intenzívnou súťaživosťou, vedie šport športovcov k neustálemu zlepšovaniu vlastnej výkonnosti a dosahovaniu stále kvalitnejších výsledkov.
            
         
            
               5.
            
            
               Mnohé športy priťahujú prostredníctvom sponzoringu a predaja mediálnych práv značné finančné zdroje, ktoré možno masívne investovať do vývoja inovačného vybavenia a materiálov poskytujúcich športovcom alebo tímom konkurenčnú výhodu.
            
         
            
               6.
            
            
               Výsledkom tejto kombinácie veľkej súťaživosti a dostupnosti finančných zdrojov je športový priemysel, pre ktorý sú charakteristické neustále a rýchle inovačné vlny. V dôsledku inovácií sa športová technológia stala lídrom v určitých oblastiach aplikovanej vedy: textilné technológie, mechanika ľudského pohybu, nové materiály, motory, dizajn pre ľudí a ďalšie.
            
         
            
               7.
            
            
               Je taktiež zrejmé, že inovácie v športe môžu mať významné účinky presahovania do iných sektorov hospodárstva. Existujú vhodné príklady inovácií v športe, ktoré je možné „preniesť“ do iných sektorov a ktoré je v nich možné aj využiť, čím sa stanú dostupnými pre širšiu škálu spotrebiteľov. Napríklad vo výrobe, v elektronike, v oblasti IT/softvéru, zdravotníctva a zdravotnej starostlivosti, potravín a nápojov, v cestovnom ruchu, vo vzdelávaní, v zábave a v automobilovom priemysle.
            
         
            
               8.
            
            
               Šport je vysoko intenzívnym výskumným a inovačným sektorom, keďže ho vpred poháňa narastajúci dopyt po zlepšovaní výkonnosti, predchádzaní zraneniam, personalizovanom dizajne a masovej prispôsobiteľnosti, ako aj potreba začlenenia aspektu udržateľnosti do celého dodávateľského reťazca. Prostredníctvom dizajnu a analýz okrem toho využíva a integruje mnoho disciplín vrátane materiálových vied a inžinierstva, aerodynamiky, hydrodynamiky, termodynamiky, biomechaniky, elektroniky, počítačovej vedy a iných.
            
         
            
               9.
            
            
               Významné športové podujatia môžu byť výrazným prínosom pre miestne, regionálne a národné hospodárstvo. Významné športové podujatia môžu preto slúžiť ako platforma na zavádzanie a rozvoj nových výrobkov a služieb vrátane sociálnych inovácií (5).
            
         III.   UZNÁVAJÚ, ŽE
   
            
               10.
            
            
               Šport môže prispieť k úsiliu EÚ o zotavenie sa zo súčasných hospodárskych ťažkostí, pretože je rozvíjajúcim sa odvetvím a je v značnej miere odolný voči hospodárskemu cyklu.
            
         
            
               11.
            
            
               Nedostatky vo výskumnom a inovačnom systéme v EÚ môžu brzdiť rastový potenciál a šport by tak mohol byť dôležitým hnacím motorom v procese vypĺňania medzery v oblasti inovácie.
            
         
            
               12.
            
            
               Horizont 2020, nový program pre výskum a inováciu, ktorým sa realizuje Inovácia v Únii (hlavná iniciatíva stratégie Európy 2020 zameraná na zabezpečenie konkurencieschopnosti na celosvetovej úrovni) uznáva kľúčovú dôležitosť strategického investovania do technológií a progresívnych materiálov (6). Preto je užitočným nástrojom v oblasti športu. Okrem toho COSME, program EÚ pre konkurencieschopnosť podnikov a malých a stredných podnikov, môže prispieť k zakladaniu nových podnikov a rastu, okrem iného prostredníctvom vytvárania klastrov a internacionalizácie v oblasti športu (7).
            
         
            
               13.
            
            
               Športovými klastrami sa môže vytvoriť priaznivé prostredie nielen na propagáciu športu a fyzických aktivít, ale aj na inováciu výrobkov a zakladanie nových podnikov (8).
            
         
            
               14.
            
            
               Práva duševného vlastníctva v oblasti športu predstavujú pre samotné športy dôležitý zdroj príjmov. Porušenia práv duševného vlastníctva by mohli odrádzať od investícií do inovácie (9).
            
         
            
               15.
            
            
               Lepšie chápanie dôsledkov činností súvisiacich so športom pre európske hospodárstvo, a to priamych i nepriamych, môže viesť k lepšiemu využitiu potenciálu športu, pokiaľ ide o rast a zamestnanosť, a tiež ako hnacieho motoru inovácie, ako aj k maximalizácii účinkov presahovania vyplývajúcich z výdavkov a investícií do športu a maximalizácii využívania existujúcej športovej infraštruktúry prostredníctvom inovatívnych a nákladovo-efektívnych prístupov.
            
         
            
               16.
            
            
               Športový sektor EÚ bude taktiež ťažiť z opatrení, ktoré sú namierené na zlepšenie prístupu k na medzinárodné trhy.
            
         IV.   V TEJTO SÚVISLOSTI VYZÝVAJÚ ČLENSKÉ ŠTÁTY, ABY S NÁLEŽITÝM ZRETEĽOM NA ZÁSADU SUBSIDIARITY:
   
            
               17.
            
            
               V prípadoch, keď je to vhodné, podporovali vytváranie a rozvoj medziodvetvových aj cezhraničných klastrov, ktorých súčasťou budú miestne správy, univerzity, výskumné centrá, priemyselné a športové organizácie špecializujúce sa v oblasti výskumu a rozvoja, prenosu technológií a inovatívnych riešení do oblasti športu, ktoré aktívne prispievajú do celého hospodárstva, uľahčujúc vytváranie účinkov presahovania. Takúto spoluprácu by bolo možné podporovať predovšetkým z cezhraničných programov financovaných z európskych štrukturálnych fondov.
            
         
            
               18.
            
            
               Podnecovali iniciatívy, ktoré by z hľadiska širšieho hospodárstva prispievali k stimulovaniu rastu a dôkladnejšiemu preskúmaniu inovačného potenciálu športu a k rozšíreniu účinkov presahovania podporovaním a okrem iného uľahčovaním presunu a preberania technologických inovácií zo sektora športu do iných hospodárskych odvetví. Tým by sa mohol zjednodušiť prístup sektora športu k širšej škále zdrojov financovania, akými sú napríklad inovatívne financovanie a rizikový kapitál, s cieľom dosiahnuť finančnú sebestačnosť.
            
         
            
               19.
            
            
               Podporili a zjednodušili inováciu, prístup k udržateľnému financovaniu a fungovanie podnikateľského prostredia v športe a priemyselných odvetviach súvisiacich so športom.
            
         
            
               20.
            
            
               V európskom kontexte rozširovali medzi sebou informácie a výmenu užitočných skúseností a najlepších postupov o spôsobe vytvárania a podpory strategických partnerstiev medzi kľúčovými zainteresovanými stranami v rôznych oblastiach, ktorých cieľom je posilnenie úlohy športu ako hnacieho motora inovácie a hospodárskeho rastu.
            
         V.   VYZÝVAJÚ ČLENSKÉ ŠTÁTY, KOMISIU A ZAINTERESOVANÉ STRANY V OBLASTI ŠPORTU, ABY V RÁMCI SVOJICH PRÁVOMOCÍ:
   
            
               21.
            
            
               Zabezpečili podmienky na vytvorenie prostredia priaznivého pre rozvoj technologických inovácií v oblasti športu a podporovali šport ako zdroj rastu a zamestnanosti v príslušných odvetviach.
            
         
            
               22.
            
            
               Usilovali sa o vypracovanie stratégií a medziodvetvových politík zameraných na podnietenie využívania výskumu a inovácie v oblasti športu a preskúmali možnosti podpory verejno-súkromných partnerstiev, pokiaľ ide o projekty týkajúce sa športovej infraštruktúry, a to prostredníctvom podporovania výmeny najlepších postupov na úrovni EÚ.
            
         VI.   VYZÝVAJÚ ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ A S NÁLEŽITÝM ZRETEĽOM NA ZÁSADU SUBSIDIARITY:
   
            
               23.
            
            
               Zvýšili informovanosť o potenciáli športu ako o „novom zdroji rastu a zamestnanosti v Európe“, a to prostredníctvom informovania a koordinácie na vnútroštátnej úrovni a úrovni EÚ.
            
         
            
               24.
            
            
               Vo vhodných prípadoch nabádali k využívaniu finančných nástrojov EÚ vrátane programu Horizont 2020, Erasmus+, Európskeho fondu regionálneho rozvoja (EFRR) a Programu EÚ pre konkurencieschopnosť podnikov a malých a stredných podnikov (COSME) s cieľom vytvoriť inovatívne riešenia týkajúce sa hospodárskeho rozmeru sektora športu (10) v záujme dlhodobého sociálno-ekonomického vplyvu; a posúdiť, či neexistuje priestor pre ďalšie zlepšenie v súvislosti so začlenením výskumu a inovácie súvisiacej so športom do existujúcich systémov financovania EÚ.
            
         VII.   VYZÝVA EURÓPSKU KOMISIU, ABY:
   
            
               25.
            
            
               Vo všetkých členských štátoch podporovala spoluprácu klastrov v sektore športu, napríklad v rámci programu COSME (11).
            
         
            
               26.
            
            
               V rámci skupiny odborníkov pre hospodársky rozmer (12) preskúmala možnosť zmapovania existujúceho výskumu a zhromažďovania príkladov najlepších postupov v oblastiach inovácie v športe, ako aj vzťah medzi športom a hospodárskym rastom, s cieľom zhromaždiť a vymieňať si pozitívne skúsenosti, pokiaľ ide o inovačné a hospodárske aspekty športu.
            
         
            
               27.
            
            
               Pokračovala v zbere štatistických údajov a v analýze hospodárskeho významu športu.
            
         
            
               28.
            
            
               Zorganizovala medziodvetvové podujatie na vysokej úrovni o príspevku športu k inovácii a hospodárskemu rastu, zohľadňujúc jeho účinky presahovania na širšie hospodárstvo na základe identifikácie nadnárodných opatrení, ktoré je možné presadzovať a ktoré sa môžu stať základom relevantného hodnotenia.
            
         
            
               29.
            
            
               So zreteľom na Európsky týždeň športu podporovala iniciatívy aktérov pôsobiacich v oblasti podnikania a výskumu súvisiaceho so športom, a to s cieľom, aby sa podelili o pokrok dosiahnutý v tejto oblasti.
            
         
            
               30.
            
            
               V kontexte dvojstranných kontaktov a vzťahov s príslušnými tretími krajinami, s cieľom pomôcť priemyslu EÚ lepšie využiť budúce príležitosti, zahrnula vo vhodných prípadoch do rokovaní otázky týkajúce sa priemyselných odvetví súvisiacich so športom a inovácií v oblasti športu.
            
         
            
               31.
            
            
               Podporovala nadnárodné iniciatívy (napr. výmenu osvedčených postupov, štúdie, siete, projekty) zamerané na vykonávanie národných a medzinárodných strategických opatrení týkajúcich sa dôkladnejšieho preskúmania inovačného potenciálu športu pre širšie hospodárstvo v rámci programov financovania EÚ s dôrazom na rozšírenie účinkov presahovania športu.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Štúdia o príspevku športu k hospodárskemu rastu a zamestnanosti v EÚ, november 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Sociálne inovácie je potrebné chápať ako nové stratégie, koncepcie, myšlienky a organizácie, uspokojujúce všetky typy sociálnych potrieb – od pracovných podmienok a vzdelávania až po rozvoj spoločenstiev a zdravotníctvo – ktoré rozširujú a posilňujú občiansku spoločnosť.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Klastre sú skupiny špecializovaných podnikov a iných aktérov v oblasti inovácie, ktoré sa nachádzajú blízko seba a ktoré spolu úzko spolupracujú. Klastre sú dôležité pre vytváranie pracovných miest, pretože 38 % pracovných miest v EÚ vychádza z takýchto regionálnych bášt.
   http://ec.europa.eu/enterprise/initiatives/cluster/index_en.htm
   
      (9)  Colní úradníci v EÚ zhabali v roku 2012 falšovanú športovú obuv v hodnote viac než 36,5 miliónov EUR. Porušenia práv duševného vlastníctva zahŕňajú okrem fyzického tovaru aj neoprávnené vysielanie diel chránených autorským právom, ktoré sa objavujú počas športových podujatí vysielaných v televízii.
   
      (10)  Napríklad využívanie nástrojov ako je napríklad verejné obstarávanie v oblasti inovácie. Verejné obstarávanie inovatívneho tovaru a služieb môže byť dôležitým nástrojom pre regionálne orgány, aby zlepšili účinnosť a efektívnosť verejných služieb a riešili svoje výzvy a potreby. Inovácia podporuje efektívnejšie verejné služby a môže uľahčiť zabezpečenie zásadnej infraštruktúry a služieb. Revidované smernice o verejnom obstarávaní (smernica 2014/23/EÚ o koncesiách, smernica 2014/24/EÚ o verejnom sektore a smernica 2014/25/EÚ o verejnoprospešných službách) okrem toho poskytuje dodatočné nástroje, pomocou ktorých môžu členské štáty uskutočňovať inovatívne, ekologické a sociálne verejné obstarávanie.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Táto skupina odborníkov bola zriadená pracovným plánom EÚ pre šport (2014 – 2017).